ไฟแนนซ์ทูเดย์
&#8216;ป่าไม้หลายแห่งมีจุดเริ่มต้นมาจากเมล็ดพืชเมล็ดเดียว&#8217;
23 พ.ค. 2556

‘ป่าไม้หลายแห่งมีจุดเริ่มต้นมาจากเมล็ดพืชเมล็ดเดียว’ 
...วานนี้ หุ้นกลุ่มธุรกิจประกันภัยที่มีจำนวน 17 บริษัท ส่วนใหญ่มีราคาปรับเพิ่มขึ้นถ้วนหน้า โดยติด 1 ใน 10 อันดับหุ้นที่มีราคาเพิ่มขึ้นสูงสุดถึง 5 บริษัท ประกอบด้วย บริษัท ไทยเศรษฐกิจประกันภัย (TSI) ราคาปรับเพิ่มขึ้นสูงสุดอันดับ 1 ปิดที่ 11.40 บาท เพิ่มขึ้น 29.55% ตามด้วยอันดับ 2 บริษัท ประกันภัยไทยวิวัฒน์ (TVI) ปิดที่ 19 บาท เพิ่มขึ้น 25% อันดับ 3 บริษัท นำสินประกันภัย (NSI) ปิดที่ 92 บาท เพิ่มขึ้น 24.32% อันดับ 4 บริษัท ไทยประกันภัย (TIC) ปิดที่ 50 บาท เพิ่มขึ้น 13.64% อันดับ 5 บริษัท จรัญประกันภัย (CHARAN) ปิดที่ 7 บาท เพิ่มขึ้น 11.86% วิ่งฉิวจนตามแทบไม่ทัน
...ดอกเบี้ยยังไม่ทันลง ภาคธุรกิจก็ดาหน้ากันออกหุ้นกู้กันสนั่นเมือง ล่าสุด สุรเดช เกียรติธนากร ผู้บริหารกลุ่มธุรกิจวาณิชธนกิจ ธนาคารกสิกรไทย บอกว่า ธนาคารกสิกรไทยและธนาคารกรุงไทย ได้รับการแต่งตั้งให้เป็นผู้จัดการการจัดจำหน่ายร่วมหุ้นกู้ของบริษัท ช.การช่าง วงเงิน 4,000 ล้านบาท อายุ 5 ปี 9 เดือน จองซื้อขั้นต่ำ 1 แสนบาท และทวีคูณครั้งละ 1 แสนบาท จ่ายดอกเบี้ย 5% ชำระดอกเบี้ยทุกๆ 3 เดือน 
สุรเดช บอกว่า ดอกเบี้ย 5% นั้น ผู้ออกหุ้นกู้ได้มีการพิจารณาการแข่งขันเงินฝากในกลุ่มลูกค้ารายย่อยแล้วว่าน่าสนใจ
...ยังไม่หมด ธนาคารเกียรตินาคิน (KK) ก็เสนอขายหุ้นกู้มูลค่ารวมไม่เกิน 3,500 ล้านบาท อายุ 3 ปี จ่ายดอกเบี้ยคงที่ 3.58% เปิดให้จองซื้อระหว่างวันที่ 2128 พ.ค.นี้ โดยมี บล.ภัทร เป็นผู้จัดการจัดจำหน่ายหุ้นกู้
...ต้องขอบอกว่า มีกลิ่นทะแม่งๆ ในประกันสังคม เนื่องจากเกิดปรากฏการณ์ไล่ต้อนล่ารายชื่อแรงงานนอกระบบ พ่อค้าหาบเร่แผงลอย มอเตอร์ไซค์รับจ้าง แท็กซี่ เข้าสู่ระบบผู้ประกันตนมาตรา 40 ตามนโยบายของรัฐบาลยิ่งลักษณ์ ชินวัตร ที่อนุมัติงบประมาณให้ 600 ล้านบาท ที่จะผลักดันให้แรงงานนอกระบบเข้าสู่ระบบประกันสังคมให้ทะลุถึง 1.4 ล้านราย
ทำให้ตอนนี้ สปส.ต้องวุ่นโยกงบมาอุดเงินสมทบกันจ้าละหวั่น ทั้งโยกงบประชาสัมพันธ์ งบจัดงานสัมมนาฝึกอบรมความรู้แรงงานมาโปะจ่ายให้
อะแฮ่ม ที่เจ๋งสุดหากไปดูรายชื่อผู้ประกันตนมาตรา 40 จะพบว่ามีมือดีสามารถกล่อมพ่อค้าแม่ขายและผู้คนในซอยลาซาลมาเป็นสมาชิกได้แทบจะยกซอย แต่เมื่อสอบถามเจ้าตัวกลับไม่รู้เรื่องแฮะ อะจึ๋ย